
 29  noiembrie 2023
Activități planificate de polițiștii din Covasna în perioada minivacanței de Sfântul Andrei și 1 Decembrie
Având în vedere minivacanța prilejuită de sărbătorirea Sfântului Andrei și a Zilei Naționale a României, Inspectoratul de Poliție Județean Covasna a dispus măsuri suplimentare în vederea asigurării climatului de ordine și siguranță publică.

Astfel, în perioada 30 noiembrie – 3 decembrie a.c., polițiști din cadrul structurilor de ordine publică, rutieră, investigații criminale, investigare a criminalității economice, arme, explozivi și substanțe periculoase, precum și luptători din cadrul Serviciului pentru Acțiuni Speciale, vor acționa, zilnic, în județul Covasna, folosind toate mijloacele tehnice din dotare.

Dispozitivele de ordine şi siguranţă publică vor fi amplasate în funcție de evoluția situației operative, cu precădere în locurile aglomerate, în proximitatea lăcașurilor de cult, dar și în zonele turistice și de agrement.

De asemenea, se va asigura intervenția la evenimentele semnalate prin SNUAU 112.

Polițiștii rutieri vor acționa atât pentru fluidizarea traficului în condițiile apariției de aglomerări, ambuteiaje, accidente sau a condițiilor meteo nefavorabile, dar și pentru prevenirea principalelor cauze generatoare de accidente rutiere, cu folosirea aparatelor de măsurare a vitezei, precum și a celor pentru depistarea consumului de alcool sau substanțe psihoactive în rândul conducătorilor auto.
Polițiștii din cadrul structurilor de investigații criminale vor acționa pentru prevenirea și combaterea faptelor comise cu violență și a infracționalității stradale, în zonele de desfășurare a manifestărilor specifice acestei perioade, pentru a permite  participanților să se bucure de o experiență fără incidente neplăcute.

Polițiștii de investigare a criminalității economice vor efectua verificări la unitățile de alimentație publică și de cazare. Împreună cu instituții abilitate, vor fi desfășurate acțiuni de verificare a depozitării, transportului și comercializării de produse alimentare, pentru prevenirea faptelor care ar putea afecta sănătatea populației.

Nu în ultimul rând, polițiști din cadrul Serviciului Arme, Explozivi și Substanțe Periculoase vor fi prezenți în teren pentru a preveni și combate fapte aflate sub incidența legislației aferente, cu precădere pentru a verifica legalitatea operațiunilor de deținere și comercializare a articolelor pirotehnice.

